Kredietgraderings­agentskappe gooi koue water op Mboweni se toespraakArgieffoto (Foto: stevepb, Pixabay) Suid-Afrika het reeds in ŉ skuldstrik verval en die regering gaan haarfyn moet kyk hoe uit die gemors gaan kom. Dit is die mening van die hoof-ekonoom by die Efficient Group, Dawie Roodt, in reaksie op Moody’s Investor Services se verklaring op die mediumtermynbegrotingsraamwerk. Ofskoon markte, die nasionale tesourie en beleggers verwag het dat Moody’s – wat Suid-Afrika nog op ŉ beleggingsgraad-gradering het – sy jongste kredietgradering Vrydag sou uitreik, het hy weer die stap uitgestel. Dit is die tweede keer in bykans drie weke dat Moody’s nie sy kredietgradering uitgereik het nie. Roodt sê volgens sy berekeninge is die land se skuldvlakke hoog en drastiese aksie is nodig om dit in te kort. Hy is egter pessimisties of die regering die politieke moed het om die fiskale probleem op te los. Hy sê die land se fiskale posisie is deur die Jacob Zuma-administrasie gepootjie weens staatskaping en korrupsie wat gedurende dié periode toegeneem het. In ŉ verklaring sê die graderingsmaatskappy dat die land se fiskale vooruitsig swakker is soos in die minibegroting uiteengesit is en dat dit kredietnegatief is. Dié stelling het ŉ verswakking in die rand-wisselkoers teweeggebring. Roodt sê die regering weet wat sy uitdagings is om die ekonomie reg te ruk. “Die regering versuim om konkrete stappe te neem omdat hy die ANC (bo die land) eerste plaas. Die ANC is soos ŉ destruktiewe tsoenami wat die ekonomie ernstig skaad, “ sê hy. Volgens Roodt is van die uitdagings om die staatsdiens drasties te sny. Hy wys egter daarop dat president Cyril Ramaphosa nie hiermee geneë is nie. Nóg ŉ struikelblok is om die staatsbeheerde ondernemings te takel. Roodt sê dat die keuse is om dit óf te verkoop óf gedeeltelik te privatiseer. “Die een positiewe aspek wat Tito Mboweni, minister van finansies, in sy toespraak genoem het, was die waarskynlikheid om die Suid-Afrikaanse Lugdiens (SAL) te sluit,” sê hy. Moody’s sê die hersiene begrotingsraamwerk projekteer ŉ groter fiskale tekort en hoër staatsskuld te midde van ŉ papper ekonomiese groeikoers, ŉ swakker rand en hoër rentekoerse wat in Februarie verwag word. Moody’s het bygevoeg dat staatskuld waarskynlik nou heelwat later sal stabiliseer en teen ŉ hoër vlak wat verwag is. Ontleders meen dat die Mboweni se begrotingstoespraak waarskynlik die baan geweg het vir ŉ verdere kredietafgradering. Intussen het nog ŉ kredietgraderingsmaatskappy, Fitch Ratings, ook koue water op Mboweni se toespraak gegooi Fitch sê die stappe om besteding te herprioritiseer nie juis die ekonomie gaan baat nie. Die agentskap sê Mboweni se aankondiging saam met Ramaphosa se stimuluspakket vir die ekonomie nie juis veel gaan uitrig nie. Oor Ramaphosa se beleggingskonferensie sê Roodt dat dit meer praat as aksie was: “Laat ons sien wanneer die woord by die daad gevoeg word.” Ramaphosa was van mening dat Suid-Afrikaanse beleggers hul staking met beleggings in die land beëindig het met meer as R290 miljard wat beloof is vir ekonomiese geleenthede en werkskepping.